﻿ INFOGRAFICUL CALITATEA VIEŢII SIMONA MARIA STĂNESCU Eurostat a lansat un infografic privind calitatea vieţii în statele membre ale Uniunii Europene (UE). Nivelul general de satisfacţie a vieţii este operaţionalizat prin următoarele dimensiuni: condiţii materiale de trai, condiţii de locuit, ocuparea forţei de muncă, educaţia, starea de sănătate, utilizarea timpului, relaţiile sociale, siguranţa, guvernarea şi mediul. Indicatorii statistici includ atât factori obiectivi, cât şi subiectivi. Datele provin majoritar de la Eurostat, cu două excepţii: Agenţia Europeană de Mediu pentru „expunerea populaţiei urbane la poluarea aerului cu particule (<PM10)” şi Institutul Internaţional pentru Democraţie şi Asistenţă Electorală pentru „prezenţa la vot la alegerile parlamentare ale UE”. Infograficul este disponibil în limba română pe site-ul Institutului Naţional de Statistică1. În ceea ce priveşte satisfacţia generală a vieţii, în România nivelul scăzut (valorile 0−5, pe o scală de la 0−10; deloc satisfăcut → complet satisfăcut) deţine o proporţie de 16,7% urmat de satisfacţia de nivel mediu (valorile de scală 6−8) în proporţie de 63,7% şi ridicată (valori 9−10) 19,7%. Comparativ, valoarea medie de 7,1 pe scala respectivă, înregistrată în România, este la fel ca media UE. Valoarea medie minimă este înregistrată de Bulgaria, cu 4,8; în timp ce valoarea medie maximă, de 8, se înregistrează în Danemarca, Finlanda şi Suedia. Condiţiile materiale de trai luate în considerare sunt: satisfacţia financiară şi venitul net echivalent în media anuală. Din punct de vedere al satisfacţiei financiare, valorile înregistrate sunt: scăzut 30,2%, mediu 61,8% şi ridicat 8%. Valoarea medie de 6,2 înregistrată de România o plasează uşor peste media UE (6,0). La poluri opuse se situează cu minim Bulgaria (cu 3,7), iar maxim Danemarca şi Suedia (7,6). Din punctul de vedere al venitului net echivalent în media anuală (în Euro), România prezintă cea mai mică valoare – 2 315 €, comparativ cu media UE de 16 153 € şi maximum înregistrat de Luxemburg – 35 270 €. În ceea ce priveşte condiţiile de locuit, au fost luate în considerare gradul de satisfacţie faţă de propria locuinţă şi rata de suprapopulare. 14,5% dintre români prezintă o slabă satisfacţie cu propria locuinţă, 56,9% mediu şi 28,6% ridicată. Adresa de contact a autorului: Simona Maria Stănescu, Institutul de Cercetare a Calităţii Vieţii al Academiei Române, Calea 13 Septembrie, nr. 13, sector 5, 050711, Bucureşti, România, e-mail: simona.stanescu@iccv.ro. 1 http://www.insse.ro/cms/qol/index_ro.html. CALITATEA VIEŢII, XXVIII, nr. 3, 2017, p. 339–341 340 SIMONA MARIA STĂNESCU 2 Valoarea medie de 7,4 plasează România uşor sub media UE (de 7,5). Gradul minim de satisfacţie este înregistrat de Bulgaria (6,0), iar cel maxim de Finlanda (8,4). România prezintă cea mai mare valoare a ratei de suprapopulare – 49,7%, faţă de media UE de 16,7% şi valoarea minimă înregistrată de Cipru – 1,4%. Ocuparea forţei de muncă a fost analizată din perspectiva satisfacţiei la locul de muncă şi a ratei ocupării forţei de muncă (15−64 ani). 17,4% dintre români prezintă o satisfacţie scăzută la locul de muncă, 62,0% medie şi 20,6% ridicată. Valoarea medie de 7,1 înregistrată de România coincide cu media UE. Minimum este înregistrat de Bulgaria (cu 6,0) iar maximum de Danemarca şi Finlanda (cu 8,1). Rata ocupării forţei de muncă (15−64 ani) este în România de 61,6% sub media UE de 66,6%. Rata minimă este înregistrată de Grecia (52,0%), iar cea maximă de Suedia (76,2%). Utilizarea timpului include satisfacţia cu acest aspect şi numărul mediu de ore lucrătoare pe săptămână: 21,9% prezintă o satisfacţie scăzută a utilizării timpului, 60,0% o satisfacţie medie şi 18,0% o satisfacţie înaltă. Valoarea de 6,9, înregistrată de România, este uşor peste media UE (de 6,7). Valoarea minimă este a Bulgariei (5,7), iar cea maximă a Danemarcei (7,8). Numărul mediu de 39,9 ore lucrătoare pe săptămână în România este peste media UE (de 37,1 ore). Valoarea maximă este în Grecia (42,3 ore) iar cea minimă în Olanda (30,3 ore). Dimensiunea educaţiei include populaţia după nivelul de educaţie. În România, 6,9% din populaţie are studii superioare, faţă de media UE (de 6,7). Valoarea minimă este înregistrată în Bulgaria (cu 5,7%) iar cea maximă în Danemarca (cu 7,8%). Dimensiunea sănătate include starea de sănătate autopercepută şi speranţa de viaţă la naştere. România prezintă o valoare peste media UE a sănătăţii auto-percepute, valoarea maximă fiind înregistrată în Irlanda şi cea minimă în Lituania. Speranţa de viaţă la naştere este de 75 de ani în România faţă de 80,6 ani media UE (74,6 ani valoarea minimă în Lituania şi 83 ani valoarea maximă în Spania). Din punct de vedere al relaţiilor sociale, media românilor satisfăcuţi cu privire la relaţiile personale este de 7,6, faţă de media UE de 7,8. Ponderea persoanelor care au pe cineva pe care să se bazeze în caz de nevoie este de 94% faţă de media UE de 93,3%. Dimensiunea siguranţă include sentimentul de siguranţă la mersul pe jos singur(ă) pe întuneric şi ponderea persoanelor care au raportat infracţiuni, violenţe sau vandalism în cartierul lor: 19,5 reprezintă ponderea persoanelor care se simt în siguranţă atunci când merg pe jos singure în cartierul lor faţă de media UE de 28,4%. Un procent de 14,1% au raportat infracţiuni, faţă de media UE de 13,6%. Cât priveşte sistemul legal, media de încredere este de 5,8, în România, faţă de media UE de 4,6. Prezenţa la vot la alegerile parlamentare ale UE a fost de 32,4%, în România, faţă de 42,5% media UE. Valoarea medie a satisfacţiei faţă de mediul de viaţă este de 7,4 în România, faţă de media UE de 7,3 (pe scala utilizată în cercetare, respectiv de 1 la 0). 3 INFOGRAFICUL CALITATEA VIEȚII 341 Expunerea populaţiei urbane la poluarea aerului cu particule este de 25,0 µg/m3, în România, faţă de 22,5 µg/m3 media UE. Informaţiile oferite sunt utile atât decidenţilor politici, actorilor cu responsabilităţi în luarea deciziilor, dar şi mediului academic şi universitar, studenţilor, cercetătorilor şi publicului larg. Anumite dimensiuni (utilizarea timpului sau relaţii sociale) sunt de interes pentru actorii publici şi privaţi din domeniul petrecerii timpului liber. BIBLIOGRAFIE http://www.insse.ro/cms/qol/index_ro.html Primit: 28.07.2017 Acceptat: 04.09.2017 